medieval-data/medieval-letters huggingface dataset:
EPISTOLA CLXI. LUDOVICI REGIS FRANCORUM AD SUGERIUM.  Scribit se post festum S. Remigii cum ipso Compendii negotia terminaturum: interim vero matri suae et comitibus Radulfo et Theobaldo mandasse, ne aliquam Compendiensi monasterio molestiam afferant.
Author: Sugerius S. Dionysii

LUDOVICUS, Dei gratia rex Francorum et dux Aquitaniae, dilecto nostro SUGERIO eadem gratia venerabili sancti Dionysii abbati, salutem et plurimam dilectionem.

Mandastis nobis quatenus ad sedandam Compendii discordiam ad praesens ad partes iremus Compendienses. Verum, sicut bene nostis, jam plurimo tempore nihil de negotiis nostris facere potuimus. Unde ad praesens negotiis nostris nos vocantibus, in partes Aurelianenses ire, ibique usque ad festum sancti Remigii moram facere disposuimus. Precamur itaque vos ut interim nos patienter sustineatis, cum illuc sine vobis ire non velimus. Tunc H. vobis assumpto in partes Belvacenses ibimus, et tam illa quam Compendii negotia secundum consilium vestrum terminabimus. Scire quoque vos volumus quoniam ad reginam matrem nostram litteras nostras misimus, quatenus abbatem Compendiensem cum omnibus suis in pace dimittat, nullamque ei vel suis molestiam inferat, et ut verbum de injuria filii sui et sua patienter usque ad octabas beati Dionysii induciet. Mandavimus quoque comiti Rodulfo et comiti Theobaldo quatenus per universas terras suas abbatem Compendiensem de his quae ad ecclesiam Compendiensem pertinent, saisire et investire faciant.

Notes: ( Adelaidem )
EPISTOLA CLXII. BALDUINI NOVIOMENSIS EPISCOPI AD DOMNUM PAPAM EUGENIUM.  Precatur ut ratam habeat electionem Hugonis Atrebatensis episcopi.
Author: Sugerius S. Dionysii

Sanctissimo Patri et domino EUGENIO, Dei gratia summo pontifici, BALDUINUS Noviomensis Ecclesiae minister indignus, quidquid boni potest oratio vel affectus.

Onerastis ut dominus et magister humeros imbecilles adeo, ut in exsequendi operis injuncti sollicitudine perurgente pene virtus exhausta deficeret. Nec enim, etc. Vide in Eugenio III, inter epistolas variorum ad ipsum.
EPISTOLA CLXIV. SUGERII AD P. CLUNIACENSEM ABBATEM.  Rogat ut ad papam scribat quatenus abbatem Compendiensis ecclesiae benigne suscipiat.
Author: Sugerius S. Dionysii

Venerabili Dei gratia Cluniacensi abbati PETRO, SUGERIUS Beati Dionysii abbas, salutem et devotas orationes in Christo.

Honesta materia precum multitudinem coarctare consuevit. Inde est, quod pro ecclesia Compendiensi quae praecepto domini papae de antiquo in novae religionis statum mutata est, sanctitatem vestram obnixe rogamus quatenus eam apud Dominum orationibus vestris adjuvetis, et domino papae ut ejusdem ecclesiae abbatem virum venerabilem, approbatam personam, benigne suscipiat, et tanquam operi manuum sicut pius Pater et dominus in omnibus provideat, scribatis. Valete Domino et Patri venerabili Dei gratia Claraevallensi abbati, B. Sugerius Beati Dionysii abbas idem mandat.
EPISTOLA CLXV. SEGURII AD PETRUM BITURICENSEM ARCHIEPISCOPUM.  Ex cartulario ecclesiae Beatae Mariae de Capella.
Author: Sugerius S. Dionysii

Domino et venerabili Dei gratia Bituricensi archiepiscopo PETRO, SUGERIUS Beati Dionysii abbas, salutem et dilectionem.

Antecessores vestri, Bituricenses archiepiscopi, beatum Dionysium et loca sua multum dilexerunt, et manutenuerunt. Proinde, quia de dilectione vestra plurimum confidimus, pro qua saepius laboravimus, sed et multa gravia et a domino rege et a multis aliis sustinuimus, rogamus quatenus per viam antecessorum vestrorum incedentes, et beatum Dionysium diligatis, et ejus loca defendatis et manuteneatis. Praecipue tamen pro ecclesia de Stivaliculis, quam in hac tempestate Bituricensis Ecclesiae monachi Agedunenses per laicam manum fratribus nostris de Capella violenter abstulerunt, deprecamur ut nobis eam restituatis. Quod si in ea jus clamant investiti, parati sunt fratres nostri, conveniente termino quem eis posueritis, consilio nostro inde canonice respondere. Si autem actionem illam audire placet, quid inde sil. actum sit in diebus venerabilium archiepiscoporum bonae memoriae Vulgrini et Alberici, per eosdem fratres nostros plenius agnoscite. Nec sit vobis oneri pro nobis elaborare, quia, si locus exigeret, ad honorem et servitium vestrum paratos nos inveniretis. Valete.
EPISTOLA CLXVI. SUGERII AD PETRUM ABBATEM CLUNIACENSEM.
Author: Sugerius S. Dionysii

Amantissimo domino et Patri venerabili, Dei gratia Cluniacensium abbati, PETRO, SUGERIUS Beati Dionysii abbas, devotas in Christo orationes amoris et servitii plenitudinem.

Orientis Ecclesiae calamitatem et Dominicae crucis et regis Hierosolymitani ac fratrum Templi et aliorum fidelium in urbe Antiochena obsessionem ex litteris, quae a partibus illis nuper delatae sunt, cognovimus, et ad aures vestras pervenisse non ambigimus. Inde est quod archiepiscopi et episcopi, quin etiam dominus rex, et regni optimates, et nos super hoc Laudini convenimus. Et usque adeo res processit quod quindecim dies post octavas Paschae Carnoti generaliter conventum celebrare super hac causa et multarum provinciarum archiepiscopos, episcopos, abbates convocare, et pro domo Dei murum nos opponere, tantoque dolore pene inconsolabili consulte providere; et ne fides ab illis sacratissimis locis exterminetur, a quibus ad nos deportata est, Dei misericordia praecedente et subsequente, omnimodam operam adhibere disposuimus. Et quia praesentia vestra huic tanto operi plurimum esset necessaria, ex parte Dei, cujus est causa, pro quo et in carcerem et in mortem ire semper parati esse debemus, ex archiepiscoporum et episcoporum parte, qui hanc nobis submonitionem injunxerunt, et ex nostra, celsitudinem vestram praefato termino et loco huic tam egregio facto interesse et invitamus et submovemus, et suppliciter efflagitamus. Caeterum ut has alias litteras domino Lugdunensi citissime dirigatis, ne ex mora occasionem non veniendi habeat, rogamus. Epistolas sequentes edidit domnus MARTENIUS Thesauri Anecdot. tom. I, col. 413, ex ms. Coislinianae bibliothecae.
EPISTOLA CLXVII. GAUFRIDI COMITIS ANDEGAVENSIS AD SUGERIUM.  Gratias agit, quod restituendae paci inter regem et seipsum operam praebeat.
Author: Sugerius S. Dionysii
Date:  [Arnulfi]

SUGERIO, Dei gratia venerando abbati dilecto sibi amico, G. Andegavensis comes, salutem et dilectionem

Magnas vestrae sublimitati refero gratias quod ira et discordia quae inter regem Francorum et me mota est, nec vestro instinctu exorta est, nec vestro consilio habuit incrementum. Magnas etiam super his vobis gratias refero quod paci inter nos restituendae operam praebere curetis: quae ego plurium relatione, et maxime Ar. Lexoviensis episcopi amici nostri admonitione accepi. At in praesenti nullam habeo licentiam tractandi verba illa quae mihi per eumdem episcopum mandastis. Terminus enim negotii regis adeo propinquus est, quod intente oportet negotia mea praeparare, ut exercitui regis advenienti, viribus meis collectis, possim obsistere. At si negotium regis differretur, vel remaneret, seu etiam jam transactum foret, tunc ego, juxta consilium vestrum, et Radulfi Viromandensis comitis de his quae mihi mandastis diligenter tractarem, et quidquid inde facere possem, salvo honore meo, libenti animo facerem, secundum vestrum et Radulfi comitis consilium
EPISTOLA CLXVIII. SUGERII AD GAUFRIDUM COMITEM ANDEGAVENSEM.  Respondet ad praecedentem.
Author: Sugerius S. Dionysii
Date:  [GAUFRIDO] [Theodericus]

Egregio Dei gratia comiti Andegavensi G. , SUGERIUS Beati Dionysii abbas, salutem et dilectionem.

Cum de negotio vestro, sicut nos et episcopus Luxoviensis contuleramus, loqueremur, inopinate venit comes Flandriae , qui per se ac per quoscunque potuit, nobis etiam insistentibus, multa prece vix apud dominum regem obtinuit ut submonitus exercitus differretur, et trevia inter vos esset, et de trevia ad pacem tractaretur. Ejusdem comitis nuntios vos habuisse, et diffusius vestrae nobilitati rem aperuisse non ambigimus. Serenitatem si quidem vestram procul dubio scire volumus quod in compositione pacis vestrae, et in quibuscunque poterimus, amicitiam vestram et vestrorum promereri satagemus. Novit enim Luxoviensis episcopus quod fideliter in negotio vestro laboravimus et elaboramus.
EPISTOLA CLXIX. PETRI BITURICENSIS ARCHIEPISCOPI AD SUGERIUM.  Petit excusari apud regem quod accedere Meduntam ad eum non possit
Author: Sugerius S. Dionysii

Reverendo Patri et domino SUGERIO, Dei gratia Sancti Dionysii abbati, P. Bituricensis Ecclesiae humilis minister, salutem, et sinceram in Domino dilectionem.

A liminibus apostolorum, divina propitiante clementia, cum incolumitate et prosperitate reversi sumus; praeter hoc quod de sociis nostris quosdam amisimus, pro quibus gravi moerore afficimur; nos autem supra modum fatigati sumus, et qui nobiscum nimios Italiae calores, et immensam terrae infirmitatem evadere potuerunt. Insuper et equi nostri penitus defecerunt. Quia ergo domni regis vocationem accepimus, ut ei apud Meduntam occurreremus, et hoc impossibile nobis est; rogamus benignitatem vestram, quam in multis promptissimam adjutricem experti sumus, de hac re apud domnum regem excusatos nos habeatis, ne sit ei grave, cum propter tot impedimenta, ad ipsum ire non possimus. Festinare enim ad videndam ejus faciem etiam sine vocatione vellemus.
EPISTOLA CLXX. EUGENII PAPAE III AD SUGERIUM.  Commendat ipsi Mo. subdiaconum.
Author: Sugerius S. Dionysii

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Dilectionis tuae prudentia et devotio, etc. vide in Eugenio ad an. 1153.
EPISTOLA CLXXI. EUGENII PAPAE III AD SUGERIUM  De violentia comitis Andegavensis erga fratrem suum Robertum.
Author: Sugerius S. Dionysii

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Sicut in litteris charissimi filii nostri, etc. Vide ibid.
EPISTOLA CLXXII. PETRI ABBATIS CLUNIACENSIS AD SUGERIUM.  De mutua inter utrumque amicitia.
Author: Sugerius S. Dionysii

Venerando, praecordiali et intimo nostro domno SUGERIO abbati Sancti Dionysii, frater P. humilis Cluniacensium abbas, salutem, et quidquid potest.

Si aliud lingua diceret, et aliud lingua retineret, essem de illis qui in corde et corde loquuntur, et de quibus verax Scriptura ait: Perdes omnes qui loquuntur mendacium. Quod quia incurrere caveo, a longo tempore non solum vobis, sed et universis qui sub coelo sunt hominibus, falsa loqui perhorreseo. Unde fidem dictis meis non solum nunc, sed et semper secure adhibete. Quia qui nec inimicum mentiendo fallere vellem, amico et intimo nullatenus mentiri possem. Affectus meus erga vos tantus est, nec nunc solum est, sed ante plurima tempora fuit, ut non dicam quoslibet alios, sed nec ipsos carnis germanos vobis se in diligendo praeferre, sollicite ac saepe conscientia interrogata responderit hoc vel simile, quia saepe reverentiae vestrae subdere superfluum videtur, nisi etiam ad haec millies scribenda multo quo erga vos fervet amore amicus animus cogeretur: et jure; expertus sum enim frequenter amicitiam vestram, et utinam salvo honore et commodo vestro, et vos quandoque experiamini meam. Mittimus ad partes vestras charissimum filium nostrum G. adjutorem Cluniacensis ordinis, pro quibusdam negotiis nostris, quem etiam reverentiae vestrae direximus, rogantes ut his quae ex parte nostra vobis dixerit, ut nobis credatis, et aut per ipsum aut per litteras velle nostrum et responsum aut renuntietis aut rescribatis.
EPISTOLA CLXXIII. HUGONIS ARCHIEPISCOPI ROTHOMAGENSIS AD SUGERIUM.  Scribit ei pro suis ecclesiis Pontisarae, Calvimontis, et Gisortii, quas rex usurpatas retinebat.
Author: Sugerius S. Dionysii

Charissimo Patri et domino SUGERIO abbati S. Dionysii, HUGO Rothomagensis archiepiscopus, salutem et pacem.

Ex parte mihi vestra benignitas ausum praestat, ut vobis exponam quod mea requirit humilitas. Si quidem ecclesiae de Pontisare, et Calvomonte, et Gisors, de jure et possessione Rothomagensis archiepiscopi retroactis temporibus exstiterunt. Rex eas tenet. Reclamamus, nec pro misericordia respicimur, nec pro justitia revestimur. Tandem consilio accepto, per vos, tanquam per fidelissimum regni amatorem, pro ecclesiis praefatis regem adhuc requirere volumus, et pro his de paupertate nostra, sicut vobis visum fuerit, ei domino nostro servire conabimur, ne peccatum hoc jam diu inolitum Judex omnipotens aliquando videat ulciscendum, et ne illis qui ecclesias illas per regem occupant fiat in scandalum. Precamur igitur, et humiliter obsecramus, ut super hoc cum domino nostro rege pro salute animae vestrae et regis strenua satagatis, et per istum latorem praesentium, seu per alium, prout vestra gratia viderit exsequendum, nobis rescribere festinetis, dum adhuc Cluniaci remoramur, ut pro re cognita sciamus quid agere debeamus. De Gisors dedit nobis rex ipse responsum, se erga nos ita facturum, quod non habebit in peccatum. Nos exspectavimus, et nihil accepimus. Scio vos quam multis et magnis occupari negotiis, sed pro liberalitate vestra inter tam multa, locum inveniat petitio nostra, charissime Pater et domine.
EPISTOLA CLXXIV. HUGONIS ARCHIEPISCOPI ROTHOMAGENSIS AD SUGERIUM.  Iterum scribit ei pro ecclesia Gisortii.
Author: Sugerius S. Dionysii

Reverendo Patri et domino suo SUGERIO abbati Sancti Dionysii, HUGO Rothomagensis sacerdos, salutem et gratiae benevolentiam.

De synodo ecclesiae de Monte-Girol, de quo scripsistis nobis per ejusdem ecclesiae presbyterum ut pro paupertate loci quietum clamaremus, ponimus in respectum quousque vobiscum loquamur: quia enim sacrorum canonum instituta vobis incognita non sunt, et nostra erga vos benevolentia nequaquam vobis est incognita, secundum beneplacitum vestrum huic petitioni vestrae et caeteris obtemperabimus, cum praesentes vobis colloquemur. Scitis quidem quia dum jus debitum Patribus spiritualibus redditur, pars residua divina benedictione ampliatur. De Gisortio consilium vestrum requirimus. Clamat enim Rothomagensis Ecclesia se diebus nostris feodo suo exspoliatam. Insuper nos taciturnitatis arguit, et quod justitiam districtam pro posse nostrae non facimus, quousque Gisors vel aeque valens nobis restituatur, admirando conqueritur. Quia vero regi vos fidelissimum novimus, quem et nos diligimus et diligere volumus, benigne ei suggerite ut sapienter sibi provideat ne pro hac re poenam excommunicationis incurrat. Singulis enim Dominicis diebus illos sub anathemate ponit Ecclesia Rothomagensis, qui bona sua diripiunt et minuunt, nisi emendaverint et restituant injuste occupata. Bene valeat sancta discretio vestra.
EPISTOLA CLXXV. ARNULFI LEXOVIENSIS EPISCOPI AD SUGERIUM.  De quibusdam negotiis inter ducem Normanniae et comitem Andegaviae.
Author: Sugerius S. Dionysii

Venerabili et dilecto Patri et domino SUGERIO Dei gratia abbati Sancti Dionysii, ARNULFUS Lexoviensis Ecclesiae humilis minister, salutem.

Apud dominam imperatricem et filium ejus ducem Normanniae de negotio de quo vobiscum tractavi, quantum ad Normanniam pertinet, bonam spem, Domino volente, concepi, nuntiosque statim ad comitem Andegavensem pro altero verbo, quod ad partem illam spectat cum festinatione miserunt, supplicantes ut ipse verbum illud ad pacem temperet, et illi quoque verbo quod ad Normanniam pertinet benignum consilium pariter commodet et assensum. Consilio quoque vestro plurimum acquiescere decernentes, benevolentiae vestrae non ingratos se fore multa hilaritate promittunt. Agat itaque vestra sanctitas quod nobis tam sancte benigneque promisit, diemque in quem regia responsa postulationibus Anglorum vestro studio dilata fuerunt, per cursorem istum litteris familiaribus non gravemini indicare.
EPISTOLA CLXXVI. HENRICI WINTHONIENSIS EPISCOPI AD SUGERIUM.  Rogat ut nuntium ad Flandriae comitissam dirigat, salvum pro se conductum ab ea petiturum.
Author: Sugerius S. Dionysii

HENRICUS, Dei gratia Winthoniensis Ecclesiae minister, venerabili fratri et amico charissimo SUGERIO abbati Sancti Dionysii, salutem.

Super his quae nobis per Henricum cancellarium nostrum et fratrem Savarum mandastis grates vobis referimus, et rogamus vos ut cum necesse fuerit, et nuntium nostrum habueritis, mandatum vestrum effectui mancipetis. Et quia abundans cautela non nocet, et totius Flandriae potestas usque ad mare, absente comite , in manu comitissae est, videretur nobis consilium, ut nuntium vestrum et nuntium comitis Radulfi una cum litteris vestris et nuntio nostro ad comitissam Flandrensem mitteretis, et rogaretis eam ut quando necesse fuerit ad partes illas transire, pro amore vestro transeundi per terram et potestatem suam salvum conductum nobis et nostris donet, et in eundo et redeundo, et si quos de suis qui nos conducant ab ea postulaverimus, illos nobis mittat, et super his omnibus litteras suas extra sigillum suum pendentes nobis mittat, in quibus haec contineantur. De caetero vos rogamus ut mandetis nobis si quid de domino nostro rege Francorum vel suis accepistis; et si litteras ipsius recepistis, litteras ipsas vel earum exemplar nobis, si placet, mittatis. Valete, et ita per litteras vestras et nuntium vestrum erga comitissam agite, ut conductum mihi firmiter donet.

Notes: ( Theoderico ) ( Sibyllae )
EPISTOLA CLXXVII. THEOBALDI ARCHIDIACONI MELDENSIS AD SUGERIUM.  Commendat ei pauperes moniales de Fontanis.
Author: Sugerius S. Dionysii

Charissimo Patri suo SUGERIO, Dei gratia Beati Dionysii plus quam abbati reverendissimo, THEOBALDUS dictus Meldensium archidiaconus, aeternae cornu salutis et obsequium sincerae dilectionis.

Notum et divulgatum quod omnium bonorum vos participem libenter facitis, et de die in diem bonis operibus studium vestrum adhibere satagitis, non oblitus, imo diligenter recolens illud Apostoli: Dum tempus habemus, operemur bonum ad omnes, maxime ad domesticos fidei. Hac itaque securitate filiae vestrae sanctimoniales de Fontanis, suae paupertatis necessitate compulsae, ad vos sicut ad pium patrem recurrunt, supplicantes et obsecrantes ut manum solitae charitatis ad caput ecclesiae suae quod modo fabricatur, extendere dignemini, ut bonum quod a principio earum incoepistis, effectui mancipare curetis. Vos autem a sponso earum mansuram bonam et confertam et coagitatam et supereffluentem in sinum vestrum recipietis, intrans in gaudium Domini tui. Fiat, fiat. Valeat sanctitas vestra quam incolumen custodiat Deus Ecclesiae suae et regno Franciae
EPISTOLA CLXXVIII. G. PRIORIS DE CHARITATE AD SUGERIUM.  Ut favore abbatis Claraevallensis compescat oppressiones sibi ab episcopo Antissiodorensi illatas.
Author: Sugerius S. Dionysii
Date:  [GUILLELMUS] [inquietare nos]

Reverendissimo domino suo SUGERIO Dei gratia abbati S. Dionysii, frater G. , fratrum de Charitate humilis minister, totusque ejusdem ecclesiae conventus, devotas orationes in Domino.

In quanta apud nos memoria vestrae paternitatis eminentia vigeat, cordis vestri secretum requirite, et ex eo quem circa nos habetis amorem pensate. Et quoniam sincerae dilectionis est proprium, nec loco absentari, nec tempore cedere oblivioni, praesentia vestra mens nostra refecta, et de devotione vestra non mediocriter confidens, multa animis nostris in tribulatione positis de sollicitudine vestra promittit; et licet paternitatem vestram suscepti officii cura commoneat, ut pauperibus Christi, et praecipue in adversitate laborantibus, omni debeat annisu succurrere, non tamen ab re est si sollicitudinem vestram litterarum nostrarum sermo pulsaverit; sicut enim ignis, aura flante, fit grandior, ita bonae mentis studia proficiunt. Quia igitur dominus Antissiodorensis nec nostra patientia frangitur, nec aliqua pietate ab irrogandis nobis injuriis revocatur, neque pro die compositionis inter nos data vel accepta, vel interim usquequo teneatur cessat, nobis etiam silentibus, vos veritatis filium et aequitatis amicum ipsa justitia et aequitas nobis injuste oppressis compati compellunt. Si autem justitiam renueremus, et ille vi cogeret, et ipse quod suum esset faceret, et nos, si ultra vellemus conqueri, non deberemus audiri. Verum nobis non solum non prohibentibus, sed et offerentibus semper omnem justitiam, ille omnia nostra, et in decimis, et in ecclesiis quae in sua potestate sunt, nobis aufert. Boves vero nostros non solum coepit, sed etiam vendidit. Nunc vero post diem de pace facienda constitutum, quem et ipse per manum abbatis Claraevallis dedit, non modo non mitigatur, verum etiam, ut nullam spem de compositione pacis nobis relinquat, molestior modo fit et severior quam solebat. Nunc enim non solum aufert quae sub se sunt, sed et dominum Nivernensem, et dominum de Danziaco, et alios etiam quoscunque potest, ad auferenda ea quae sub eis tenemus, quasi ex pontificii jure compellit. Tantis igitur oppressionibus vexati, vestris genibus misericorditer obvoluti, rogamus ut domni abbatis Claraevallis favorem ad illum nobis mitigandum vestrarum precum obtentu habere mereamur, quatenus nostrae parvitatis memoriam apud vos vigere hujus rei documento sentiamus.

Notes: ( Hugo )
EPISTOLA CLXXIX. STEPHANI REGIS ANGLIAE AD SUGERIUM.  Gratias agit pro amicitia et exhibitis sibi apud regem Francorum beneficiis.
Author: Sugerius S. Dionysii

STHEPHANUS rex Angliae, SUGERIO abbati S. Dionysii, dilecto amico suo, salutem.

Multas vobis grates reddo quod assiduam et indesinentem dilectionem mihi exhibetis, et ad omnia agenda mea quae apud regem Francorum experiri vellem, semper praesto et intercessor esse curastis, sicut ab eis accepi qui inde ad me redierunt. Et sciatis quod multum vobis sum obnoxius, et libentissime vobis et vestris benignitatem quam mihi toties impendistis retribuam, et terras vestras quae in parte mea sunt custodiri et defendi faciam, et ex quo potero, illam vobis terram reddam quam vobis dedi, quae adhuc est in potestate inimicorum meorum.
EPISTOLA CLXXX. HENRICI EPISCOPI WINTONIENSIS AD SUGERIUM.  Commendat ei regis Angliae negotia.
Author: Sugerius S. Dionysii

HENRICUS, Dei gratia Wintoniensis Ecclesiae minister, venerabili fratri et amico SUGERIO abbati S. Dionysii, salutem.

Negotium regis fratris mei dilectioni vestrae attentius committo, postulans ut illud more solito foveatis, et prout ei expedire noveritis, ad effectum perducere non differatis. Quod autem majores nuntios, nec regi, nec vobis direxi, hoc in causa fuit quod vix tuto redire potui, et vix aliquis ex parte nostra ad vos secure transire potest. Quare istum qui fidelis regis et meus est, regi et vobis transmitto, et quae verbis ex parte nostra vobis dixerit, quae scripto non continentur, fidem habete.
EPISTOLA CLXXXI. BALDUINI EPISCOPI NOVIOMENSIS AD SUGERIUM.  Excusat se quod vocatus ad eum non accesserit.
Author: Sugerius S. Dionysii
Date:  [BALDUINUS]

Domino et amico venerabili SUGERIO B. Dionysii abbati, B. Noviomensis Ecclesiae minister indignus, spiritum fortitudinis.

Quod ad festivitatem et vestram submonitionem non venimus, charissimi fratris et coepiscopi nostri domini Catalaunensis preces multiplicatae quae praecesserant, nos urgebant; non hoc ad excusationem praetendimus, sed amico veritatem insinuamus. Quod subsecutae sunt litterae, in quibus de vestra infirmitate verbum accepimus, novit Deus quam duri nuntii bajulae fuerunt, sed Catalauni eas primum vidimus, cum jam in itinere essemus, et usquequo incoeptum terminaretur negotium, recedere ab episcopo non potuimus. Confidimus autem in Domino, qui non deseruit sperantes in se. Quis enim speravit in illo, et confusus est? quod non patietur parvitatem nostram abs spe sua frustrari, sed etsi ad horam de verbere vestro contristavit nos, multo magis de celeri recuperatione salutis laetificabit. Credimus autem, Deo volente, videre vos in brevi, et hoc petimus. Hoc votis omnibus desideramus, ut Dominus Jesus, sicut Ecclesiae suae novit expedire et regno, sanum vos et jucundum celeriter restituat, tam nobis quam caeteris familiaribus et amicis vestris. Valete.

Notes: ( Bartholomaei )
EPISTOLA CLXXXIII. GOSLENI EPISCOPI SUESSIONENSIS AD SUGERIUM.  De desiderio ipsum videndi.
Author: Sugerius S. Dionysii

Domino et digne reverendo SUGERIO, Dei gratia B. Dionysii abbati, G. ejusdem patientia Suessorum vocatus episcopus, salutem in Domino.

Non est majus desiderium in terra, quam videre vos; verumtamen adeo imbecillis sum, ut nec eques, nec pedes ire sufficiam. Attamen Deo volente, quibus dietis potero, ad vos venire festinabo; nec tamen post vos me diu superstitem fore existimo. Valete in Domino.